钦定古今图书集成/明伦汇编/氏族典/第153卷 > 袁继咸
## 钦定古今图书集成/明伦汇编/氏族典/第153卷 > 袁继咸

按《明外史袁继咸传》：“继咸，字季通，宜春人。天启五年
进士，授行人。崇祯三年擢御史，监临会试。坐纵怀挟
举子，谪南京行人司副。迁主客员外郎。七年，擢山西提学佥事，孑身赴任，较阅公明，声望大著。巡抚吴甡
荐其廉能，请加优擢。而巡按御史张孙振以请属不
应，衔之，特疏诬继咸赃私事。帝怒，逮继咸、贵甡回奏”，
甡极称继咸贤，斥孙振诬诋诸生。闻继咸逮，群随至
都，伏阙诉冤，继咸亦列上孙振《请属状》及其赃贿数
事。继咸得复官，孙振谪戍，天下快之。十年除湖广参
议，分守武昌。贼首吕瘦子作乱，讨平之。十二年以故
官移淮扬督盐，督师杨嗣昌以其知兵，引参军事。明
年用廷推擢右佥都御史，抚治郧阳。未一年，襄阳失
陷被逮。宗室士民颂其善政，乞留抚残疆。帝不许，遣
戍贵州。十五年，廷臣交荐，起故官，总理河北屯政。未
赴，会贼逼江西，廷议设重臣，总督江西、湖广、应天、安
庆军务，驻九江。乃擢继咸兵部右侍郎兼右佥都御
史以行。时继咸在南都闻命，贼已陷武昌，左良玉拥
兵东下，人情恟恟。继咸遇于芜湖，激以忠义。良玉遂
还复武昌。而朝议忽以吕大器来代，命继咸复督屯
政。大器与良玉不相能，长沙、袁州俱陷，疆事益迫，廷
议复推继咸代之。甫抵镇，京师陷。福王立，颁诏至武
昌，良玉不肯拜。继咸致书，备言伦序之正，乃始拜受。
时群小皆不喜，继咸，将召入害之，推为刑部右侍郎，
王不允。复推为户部右侍郎，亦不允。良玉反，继咸出
城面责良玉。良玉时已疾笃矣，望城中火光大哭曰：
“予负袁公。”呕血数升死。其子梦庚秘不发丧。诸将推
为帅，急移舟东。中。朝皆疑继咸同反，而继咸以死自
誓。会兵下南都，诸将多纳款。继咸劝梦庚旋师，不听。
乃遣人语林奇等，不可为不忠事。林奇移舟避皖湖
中；阴遣人迎继咸，而梦庚执之北上，不肯降，见杀。